
Kapittel 1
Til fjells

Bunnen av stupet var for lengst borte i tåka. Bare sjåføren og et par eplekjekke elever turte fortsatt å se ut av vinduene, resten av klassen satt med øynene igjen og klamret seg fast i setene. Gymlæreren svettet fra tinningene. Mattelæreren dro lua foran øynene, og kontaktlæreren tok av seg brillene for å slippe å se. Sjåføren plystret til en sang på radioen.

Bussen skranglet oppover fjellveien. Motoren stinket svidd, og det gamle eksosanlegget la igjen dotter av røyk. Fjæringen hadde sett bedre dager.

Jack hadde en uvanlig ansiktsfarge. Den dårlige luften i bussen gjorde ikke saken noe bedre. Airconditionen hadde ikke virket på flere år, og det samme gjaldt doen – Jack hadde allerede vært ute av bussen flere ganger både for å tisse … og spy.

Julia dyttet borti ham.

– Du vet du er grønn i trynet, går det bra, eller? hvisket hun.

Jack ristet på hodet og slengte en hånd foran munnen.

– Nnneei … mmm … kaste opp.

– Å nei, stønnet Julia. Hun snudde seg mot sjåføren og ropte: – Jack må SPY! Vi må stoppe!

Mattelæreren lettet forsiktig på lua og skvatt da han så fjeset til Jack. Han kastet seg frem til sjåføren.

– STOPP! Vi må stoppe! Jack må kaste opp. Vi må stoppe! Med en gang.

Sjåføren stanset plystringen.

– Kan’ke stoppe her, vettu, ær’u gæren. Har’u sett ut av vinduet?

Han sukket og pekte ut mot stupet.

Læreren turte ikke å se, og stirret heller ned på sine egne fjellstøvler.

– Men dette er virkelig krise! Jack klarer ikke å holde seg, det gjør han aldri! Dette går ikke bra.

Sjåføren fomlet innunder dashbordet og trakk frem en hvit papirpose. «REISESYKE», sto det med store spygrønne bokstaver.

– Dette blir veldig ekkelt, stønnet læreren. – Kan du ikke bare stanse? Du har gjort det flere ganger før i dag på grunn av den guttungen.

Sjåføren lo.

– Hør godt etter. Jeg mener, lytt på motoren, assa.

Læreren skakket hodet mot motoren.

Mrrr … mrrr … mrrr … hviiiin, lød det fra motoren.

– Ikke helt friske de lydene der, eller hva? sa sjåføren. – Det høres vel ikke akkurat ut som om den gamle motoren har så mye krefter til overs, og hva synes du om lukten, forresten?

Læreren skrukket hele fjeset.

– Ikke god den heller, ikke sant? Du vet når oljen lukter brent og eksosen er blå, da er det kanskje på tide å pensjonere kjerra. Hvis jeg stopper her midt i bakken, da klarer den ikke å starte igjen. Det betyr at vi må rygge ned alle svingene, hele veien ned til dalen. Og så må vi ta fart og starte på nytt.

Læreren glemte seg og tittet ut av vinduet, han skvatt unna og svelget.

– Tro meg, sa sjåføren. – Jeg har gjort det før. Det tok to timer å rygge ned, og på veien besvimte fire lærere og femten elever, bare fordi hjulene var litt godt utpå kanten et par ganger. Det er mange år siden, de har ikke satt sine bein i en buss etter det. PYSER!

Læreren trakk lua ned i panna, tok imot posen og ga den til Jack.

– Du hørte hva sjåføren sa. Du får bruke denne.

Jack rakk akkurat å dra ut posen før magen vrengte seg.

Magemusklene til Jack var godt trent i spying. Det sprutet ut med så voldsom kraft at selv den solide spyposen ikke tålte trykket. Bunnen revnet, oppkastet klasket i gulvet.

Da de kjørte hjemmefra, var alle enige om at Jack burde sitte foran, sånn at han ikke ble reisesyk. Fjorten rader med barn bak ham angret vilt, for den bratte bakken de kjørte opp fikk spyet til å renne bakover i bussen.

Elevene stønnet i kor: – Æææææææsj.

– Alle sammen opp med beina! ropte gymlæreren. – Hold beina oppe på setene og sitt i ro, så skal dette ordne seg. Vi har alle sett litt oppkast før.

Hun krøllet fjeset og snudde seg unna det vemmelige synet av rennende spy.

Det var første gangen i denne bussens lange historie at barna faktisk fikk lov til å sitte med beina i setene.

Sjåføren lukket opp vinduet sitt og plystret videre på en ny sang.

Magen til Jack var endelig tom. Han lente seg bakover og pustet ut.

– Bedre? spurte Julia.

– Jeg orker ikke dette mer, klynket Jack. – Jeg dør hvis vi ikke snart er fremme.

Julia klappet ham på skulderen.

– Helt ærlig, lo hun og rynket på nesa. – Det gjør vi andre også.

Jack lukket øynene og drømte seg ut i frisk luft.

Sjåføren dro frem en tørkerull og rakte den ut i luften.

– Det er ikke første gang det har fosset spy i denne bussen, en erfaren bussjåfør er forberedt på det meste.

Mattelæreren tok motvillig imot og så bedende på de andre lærerne, som kremtet og så en helt annen vei.

Ikke lenge etter rettet bussen seg opp. De var endelig oppe på fjellet, og for første gang på flere timer var bussen i vater. Snart var de fremme og fri fra spy og stinkende eksos.

Det livnet til i bussen, barna turte å se ut av vinduene igjen og de bleike lærerne fikk tilbake fargen.

Et av barna fikk øye på leirskolen og ropte ut: – Vi er fremme, vi er fremme! Hun pekte mot noen bygninger som lå langt der fremme, og hele forsamlingen styrtet mot vinduene.

– Vi er reddet, mumlet gymlæreren.

Barna jublet, og resten av lærerne pustet lettet ut.

Sjåføren tok mikrofonen.

– Ja, ja, ja, folkens. Da ser det ut til at vi overlever denne turen også. For der fremme ser dere Halvordtun. Et par minutter til, så har denne kjerra klart enda en tur opp den bakken. Det hadde jeg ikke trodd.

Bussen overlevde så vidt de siste humpene frem til stedet. Sjåføren svingte inn til leirskolen og stanset foran et digert hus. Han klappet bussen på dashbordet og åpnet dørene.

Jack og Julia kastet seg ut og løp unna den fæle lukta av både spy og svidd motor. De tok noen dype magadrag av den friske fjelluften, strakte på ryggen og kikket rundt på stedet.

Et stort murhus vokste foran dem. To etasjer med mørke vindusrekker på hver side av et trist inngangsparti. Bakenfor lå en liten innsjø, kullsort i det rufsete høstværet. Rundt på tunet lå flere gamle skur, en garasje og et gammelt stabbur.

– Skummelt sted, sa Jack. – Hvis det finnes spøkelser, bor det garantert mange av dem her.

Et vindkast suste gjennom gårdstunet, og døra til det gamle stabburet slo opp. Blader fra trærne knitret idet de traff bakken.

Jack grøsset.

– Jeg lurer ikke lenger på om det bor spøkelser her. Spørsmålet er vel heller HVOR MANGE av dem det er, og hvem de foretrekker å skremme vettet av … eller drepe.

Julia dultet vennlig til ham.

– Jack, da. Dette har vi snakket om før. Det er høst, det er skumring, det blåser og trærne mister bladene sine. Det er sånn det skal være, og det har ingen verdens ting med spøkelser å gjøre. Det er bare hodet ditt som lurer deg.

Jack sukket.

– Jeg vet jo det, men jeg klarer bare ikke å legge det fra meg.

Resten av elevene surret rundt på tunet med bagasjen mens en lærer hentet nøkler til rommene. Julia og Jack hentet sekkene fra bussen, stilte seg i rekken og ventet på å få tildelt rom. Jentene fikk rom i første etasje og guttene i andre, Jack et tomannsrom med en ny gutt i klassen, Martin.

Martin, som ikke kjente så mange ennå, kikket rundt seg. Jack gikk bort til ham. De fant tonen fort, og skravlet om skolen, om favorittfag, fæle lærere og teltturer der bålet ikke ville fyre og myggen spiste dem opp.

Mens gjestene pakket ut, la høstmørket seg over stedet. Lærerne hentet barna, og alle samlet seg i peisestua.

